Ministerit ovat nyt lähes vuoden hokeneet, että miljoona aikuista tulee kouluttaa uudelleen kymmenen vuoden aikana, mutta kukaan ei tunnu tietävän, mihin arvio perustuu.

Pääministeri Juha Sipilä sanoi maaliskuussa Turussa, että Suomesta tulee tekoälyn soveltamisen kärkimaa ja se edellyttää, että miljoona suomalaista on koulutettava uudelleen.­

”Arvioiden mukaan miljoona suomalaista aikuista pitää kouluttaa uudelleen kymmenen vuoden kuluessa.”

Siitä on nyt liki vuosi, kun mantra juuri miljoonan aikuisen uudelleenkoulutuksen tarpeesta pulpahti julkisuuteen. Sen jälkeen sitä onkin toistettu useissa puheissa tekoälystä ja elinikäisestä oppimisesta.